33. schôdza NR SR - 13.deň - B. popoludní
Dátum: 2025-04-14
Poslanec: Mikloško, František (KDH)
Druh vystúpenia: Vystúpenie v rozprave

108. Ďakujem pekne. Vážený pán predsedajúci, vážené kolegyne a kolegovia, vypočul som si úvodné teda vystúpenie v rozprave pani poslankyni Záborskej ako poslankyne, lekárky a ženy. Bolo to vystúpenie pokojné a kompetentné. Ale ja sa, samozrejme, k týmto témach nechcem vyjadrovať. Prvé, čo chcem povedať pri mojom krátkom vystúpení, hoci je za klub (povedané so smiechom), že budem hlasovať za tento návrh zákona. Ale zároveň chcem prejsť teraz na inú rovinu, do inej polohy. A chcem dať teraz spoločne navrhovateľom, to znamená pani poslankyni Záborskaj aj pánovi poslancovi Vašečkovi nejaké otázky. Po prvé. Prečo ste tento zákon nedali vtedy, keď ste boli vo vládnej koalícii a mali ste ústavnú väčšinu? Vtedy to do parlamentu mala strana Mariana Kotlebu. Je pravda, že vy ste zaňho hlasovali, ale prečo ste sa vtedy v rámci vládnej koalícii za tento zákon celou svojou autoritou zasadili. Ale dobre, vy ste boli vtedy len, nazvime to, poslanci. A hneď sa chcem opýtať druhú vec. Dnešný predseda Kresťanskej únie Milan Krajniak dal nedávno rozhovor pre internetový portál Hlavné správy. V ňom okrem iného hovorí: „Chceme zachrániť detičky od momentu, keď sa im v lone matky rozbúcha srdiečko,“ koniec citátu. A potom ešte dodáva – „ročne tým zabránime 1 700 interrupciám medzi 8. a 12. mesiacom.“ Milan Krajniak bol v minulom volebnom období tri roky ministrom práce, sociálnych vecí a rodiny za stranu SME RODINA. Prečo sa vtedy neangažoval za tieto nenarodené deti? Vtedy nešlo o deti? Za tie tri roky tak mohlo byť zachránených, keby sa bol v tom angažoval naplno, viac ako 5-tisíc interrupcií. Mal iné povinnosti? Rodičovský dôchodok alebo vyššia podpora rodinám s deťmi, ktoré sa mu podarilo presadiť? To sú vážne veci, ktoré dosiahol, a, samozrejme, si ich vážim, ale to má vyššiu hodnotu ako 5-tisíc nenarodených detí? Ja mu nevyčítam, že to vtedy nerobil, len jeho nasadenie dnes, keď nie je vo vláde, nemusí byť preto až tak presvedčivé. Prepáčte, ale nedali ste tento zákon v minulom volebnom období preto, lebo ste tušili, vo vašej vládnej koalícii neprejde? A vy by ste mali čeliť kritike, že podporujete vládu, ktorá je pri takýchto vážnych problémoch ľahostajná? Samozrejme, to musíte vy najlepšie odpovedať, ale, samozrejme, z lavíc opozície vám, samozrejme, takéto niečo dnes isto nehrozí. Ja tu nechcem nikoho a nič ironizovať, ale chcem práve na tomto príklade ukázať a protestovať, že v týchto vážnych veciach, ako je ochrana života pred narodením, sa, bohužiaľ, často stáva len nástroj politického zápasu alebo odlíšenia sa od druhých, prípadne ukázania sa, že my sme iní, my to myslíme vážne, samozrejme, vtedy, keď nemáme politickú zodpovednosť. Ak ju máme, tak sme radšej ticho. A prípadne, samozrejme, naháňanie volebných preferencií. Ak by to nebola pravda, podali by ste tento zákon do parlamentu aj vtedy, keď ste boli vo vláde, pri moci a mali ste presvedčivú väčšinu. Ale na koniec chcem a musím byť spravodlivý, a tak so všetkou úctou dodávam, že poslankyňa Anna Záborská je asi jediná politička, ktorá sa celý život angažuje v pro-life hnutí, stará sa o domovy pre matky, ktorým sa narodilo dieťa a nemajú kde bývať a pre ktorú sú tieto problémy celoživotnou témou jeho politického angažovania. A preto jej, samozrejme, patrí moja vďaka a, samozrejme, aj úcta. Dámy a páni, pápež František, keď bol na Slovensku, pri svojej návšteve Slovenska v septembri 2021 v Prešove povedal, 14. septembra, to bolo na sviatok povýšenia kríža. Citujem pápeža: „Kríž nie je politický symbol.“ Áno, prestaňme robiť z takýchto vážnych tém života nástroj politiky, lebo takáto práca nemôže mať v konečnom dôsledku požehnanie. Táto diskusia – kríž ako politický symbol – ako politická, by som povedal, propaganda nás ešte len čaká pri ústavnom zákone. Samozrejme, tým nechcem povedať, že sa o týchto témach nemá hovoriť a nemá sa hľadať riešenie, ktorý bude robiť život v našej krajine humánnejší, pokojnejší a ľudskejší. Ale opakujem, téma, že niektoré vážne témy sa účelovo politicky vyťahujú vo chvíľach, keď mi môže priniesť nejakú, nejaký prospech, a nevyťahujú sa vtedy, keď proste jednoducho by som musel niesť spoluzodpovednosť za to, že, že to neprejde, lebo som v tej vláde, toto je vec, ktorá mi veľmi vážne vadí. A takáto diskusia o tom, že kedy je kríž... sa stáva kríž politickou, by som povedal, symbolikou a nástrojom propagandy, tejto diskusii sa nebude môcť vyhnúť ani cirkev, ani predstavitelia cirkvi. Aj oni budú musieť si povedať, že čo je politika a čo je vážny zápas o vážne problémy, ktoré, samozrejme, v tejto spoločnosti existujú. Ďakujem vám. (Potlesk.)